**Kabli Seltsimaja** on kogukonna- ja kultuurikeskus, mis asub Häädemeeste vallas Kabli külas. Seltsimaja haldab MTÜ Kabli Külaselts. 2020. aastani kuulus Kabli Seltsimaja Häädemeeste valla hallatavate asutuste hulka.

Kabli seltsimaja

Ajalugu
-------

Kabli Seltsimaja on ehitatud endise Kabli kõrtsi krundile, mis algselt kuulus Orajõe mõisale, mille ostmiseks panid rahad kokku Orajõe Vabatahtlik Tuletõrjeühing, Orajõe Raamatukoguselts ühes naisosakonnaga, Orajõe Jahimeeste Selts ja Naiskodukaitse Orajõe osakond. Algselt oli plaanitud vanale kõrtsihoonele teha juurdeehitus, kuid hilisematest dokumentides võib näha, et hoone lammutati ja saadud materjale kasutati uue hoone täitematerjalidena.

Maja ehitusprojekti koostas Pärnu Maavalitsuse arhitekt Herbert Berg, mille kohaselt pidi olemasolevale saalile juurde ehitatama jalutusruum, riidehoid ja kõrvalruumid. H. Berg koos E. Jacobyga osales 1938. aastal Eesti saatkonna ehitamise konkursil Riias, mille mehed ka võitsid, kuid keeruliste rahaliste olude tõttu jäi saatkond siiski ehitamata .

Vana osa lae asemele pidi tulema katuse konstruktsioonidele kinnituv kumer lagi. Saalis pidi tulema 182 istekohta ja 60 seisukohta, teise korruse väiksele rõdule 16 istekohta. Ümberehituse hinnaks saadi 11 500 krooni .

Seltsimaja sai valmis 1932. aasta novembris. 27. novembril õnnistati maja sisse August Kitzbergi etendusega „Kosjasõit", mis oli täiusliku varustusega lava laudadel esimene etendus. Maja õnnistuspeol oli ka tagamõte. Kuigi maja esimene korrus oli valmis, oli pooleli ülemisele korrusele planeeritud einelaua ruumid. Avamispeoga loodeti teenida vajaminev summa ehituse lõpetamiseks. Maja sai kasutamisloa algselt 1. jaanuarini 1935, aga erinevatest dokumentidest on näha, et maja teise korruse ja välisvoodri ehitus venis. 1936. aasta alguseks oli siiski maja viidud sellisesse seisukorda, et hoone tunnistati uuesti kasutuskõlblikuks ning seda lubati kasutada B liigi avaliku hoonena .

1937. aastal tähistas Kabli Seltsimaja oma viiendat sünnipäeva, tol ajal nimetati seda rahvamajaks ning selle koguväärtuseks arvestati ligi miljon senti .

Külaelanike meenutuste järgi tehti majale kapitaalremont 1960. aastal, siis sai maja ka silikaattellistest välisvoodri. 

### Kabli rahvamaja/kultuurimaja/seltsimaja juhatajad

* 1932–1946 Helena Sustra
* 1946–1949 Herbert Markson
* 1949–1951 August Rääk
* 1951–1959 Lidia Simson
* 1959–1964 Aino Orav
* 1964–1966 Valli Sikk (Liesment)
* 1966–1967 Saima Vaher
* 1967–1970 Eesi Kuusik
* 1970–1974 Herbert Markson
* 1974–1975 Aino Orav
* 1975–1980 hr. Pumpernikkel
* 1980–1993 Vilma Männik
* 1993–1995 Alar Randoja
* 1995–2019 Ülle Sulu
* 2019–2020 Olga Männik
* 2020 – … Birgit Kivimurru

Kabli Seltsimaja renoveerimine
------------------------------

2012. aastal esitas MTÜ Kabli Külaselts PRIA-le taotluse seltsimaja renoveerimise projektile toetuse saamiseks , kuid 2018. aasta lõpuks polnud renoveerimistöid veel alustatud.

PRIA toetas Kabli külaseltsi 60 000 euroga, mis oli ette nähtud katuse ja saali renoveerimiseks. Häädemeeste valla poolt sai rahastuse maja fassaad ning vahetati välja ka maja uksed ja aknad, majale paigaldati ka maaküte. KOP programmi toel said majale soetatud ka uued toolid ning kardinad. 

Maja projekteeris Arhitektibüroo A&K ning ehitustöödega alustati 2019. aasta augustis. Tänu eraisikutest ja kohalikest ettevõtjatest toetajatele, kelle panus oli umbes 15 000 eurot, renoveeriti ka vee- ja kanalisatsioonisüsteem, paigaldati maja ümbrusesse tänavakivi ning tehti maja teisel korrusel sanitaarremont.

Teisele korrusele jäi endise Kabli Raamatukogu ruumidesse tegutsema raamatulaenutuspunkt, sest päris raamatukogu enam rajada ei saa, kuna ehitus oleks läinud ligipääsetavuse tagamiseks veelgi kallimaks. Vaja oleks olnud lisada majale ka lift. 

Maja avamispidu oli plaanitud 2020. aasta mai lõppu, kuid koroonapiirangute tõttu lükkus pidu augustisse. Avamise puhul oli majja üles pandud Dora Kesperi maalinäitus ajaloolisest Kablist. Pidulikule kontsertaktusele järgnes Häädemeeste Huviteatri etendus, nagu seda tehti ka peaaegu sada aastat tagasi maja avades.

Ajalooline õpperada „Puidust purjelaevade ehitus"
-------------------------------------------------

Kabli Seltsimaja juures asub ka ajalooline õpperada „Puidust purjelaevade ehitus". Õpperada avati seitsmendal augustil 2021. aastal 10. kodukandipäevade raames, mis oli pühendatud purjelaevanduse 160. aastapäevale. 

Õpperada annab ülevaate, kuidas selles rannas ehitati esimesed puust purjelaevad, õpperajal saab läbida kogu ehitusprotsessi – emapuu leidmisest kuni vettelaskmiseni. Õpperaja tekstide autor on Malle Alunurm. 

Õpperaja valmimise rahastus tuli läbi Pärnumaa Omavalitsuste Liidu, Kohaliku Omaalgatuse programmi kaudu.

Kabli jaala Kaja
----------------

Kabli Seltsimaja juures asub veel purjelaevanduse 150. aastapäevaks valminud jaala Kaja. Jaala on Ruhnust pärit 1860. aastatest kuni 1920. aastateni kasutatud purjelaevatüüp, see oli kõrge vööriga ning ligi kümne meetri pikkune ja kolme meetri laiune alus. Ülejäänutest erines see ahtripoolse mastiga, mis oli tahapoole kaldus ja seisis laeva keskel. 

Jaala valmis Tartu Lodjakojas, meister Jorma Friebergi käe all. Purjeka ehitust toetas PRIA 897 480 krooniga, ülejäänud 99 720 krooni pidi lisama MTÜ Kabli Külaselts omaosalusena .

Nimekonkursile laekus kokku 38 ettepanekut, millest parimaks valiti Häädemeeste keskkooli emakeeleõpetaja Õie Jakobsoni esitatud Kaja, mis on tuletatud kodusadama nimest Kabli ja laevatüübist, ühtlasi, et kaja on kui nende ettevõtmiste järelkaja, mis sellel rannal 150 aastat tagasi algasid. Kaja sai oma õnnistuse ka Häädemeeste Miikaeli koguduse õpetajalt Ahto Mäelt .

Viited
------

1. ↑  "Häädemeeste Vallavalitsuse hallatava asutuse Kabli Seltsimaja tegevuse lõpetamine–Riigi Teataja". *www.riigiteataja.ee*. Vaadatud 18. novembril 2023.
2. 1 2 3  Arhitektibüroo A&K. (2013). *Kabli rahvamaja rekonstrueerimise- ja laiendamise ehitusprojekt. Eelprojekt*.
3. ↑  Hallas-Murula, Karin (27. september 2022). "Eugen Habermann (1884–1944) and Herbert Johanson (1884–1964) – from Studies at Riga Polytechnic Institute to the Top of Estonian Architecture". *History of Engineering Sciences and Institutions of Higher Education* (inglise). **6** (0): 35–55. DOI:10.7250/HESIHE.2022.003. ISSN 2592-8643.
4. ↑  Berg, H. (1932). *Seletsukiri Orajõe-Kabli Seltsidemaja projekti juurde* [Seletuskiri]
5. 1 2  Alunurm, Malle (2005). *Kabli küla läbi aegade*. Hansaprint.
6. ↑  Alunurm, M. (s.a.). *KABLI SELTSIMAJA ajalugu* [Isiklik arhiiv]
7. 1 2  Salak, Maret (1. juuni 2020). "Liiviranna : Häädemeeste valla leht". *dea.digar.ee*. Vaadatud 18. novembril 2023.
8. ↑  Salak, Maret (10. oktoober 2018). "Liiviranna : Häädemeeste valla leht". *dea.digar.ee*. Vaadatud 18. novembril 2023.
9. ↑  Niglas (13. mai 2020). "Kabli seltsimaja katab nüüd sinine kuub". *Pärnu Postimees*. Vaadatud 18. novembril 2023.
10. ↑  Mutso, L (11. august 2020). "Ligemale sajandivanune Kabli seltsimaja päästis uksed valla". *Pärnu Postimees*. Vaadatud 18. novembril 2023.
11. 1 2  Salak, Maret (1. september 2021). "Kabli küla 10. kodukandipäev". *Liiviranna: Häädemeeste valla leht*. Vaadatud 18.11.2023.
12. 1 2  Link, Eno-Gerrit (21. mai 2011). "Peagi valmiv Kabli jaala otsib konkursiga nime". *Pärnu Postimees*. Vaadatud 18. novembril 2023.
13. ↑  Paluoja, Silvia (27. juuli 2011). "Kabli jaala ristinimi kõlab Kaja". *Pärnu Postimees*. Vaadatud 18. novembril 2023.